Krúpa, Juraj, poslanec NR SR (2021-11-26):
Ďakujem veľmi pekne. Kolegyne, kolegovia, predstupujem pred vás s návrhom zákona, ktorým sa snažíme vyriešiť komplikovanú situáciu, ktorú u nás na Slovensku máme už v podstate celý čas. Bolo veľa iniciatív a ambícií nejakým spôsobom k tomuto problému, ktorý tu máme, pristúpiť, bolo veľa rôznych návrhov, ktoré boli prezentované v minulosti, bolo viacero návrhov, o ktorých sme rokovali, ale, bohužiaľ, do dnešného dňa sa s touto situáciou nepodarilo pohnúť dopredu. Ide o to, že my sme sa rozhodli, nie my, ale legislatíva, ktorá tu je, je tak prísna, že odsudzujú ľudí, ktorí sú prichytení z ich či už nevedomosti, alebo hlúposti, alebo experimentovania, nech už čohokoľvek, akéhokoľvek dôvodu, tak keď sú pristihnutí, tak im hrozia drakonické tresty. Tieto tresty prevyšujú tresty vrahov, kriminálnikov, ktorí páchajú násilné trestné činy. Mali sme tu aj včera stretnutie s tými matkami a manželkami ľudí obvinení alebo odsúdení. Ja osobne som mal s nimi tiež stretnutie ešte pred tým, kde sme si vypočuli tieto príbehy, životné príbehy týchto ľudí, ktorí nie že dostávajú že tresty, že dva roky, päť rokov, ale dostávajú tresty že 15 rokov, v niektorých prípadoch že 20 rokov. Keď si to človek uvedomí, že sa bavíme o mladých ľuďoch, ktorí majú pred sebou perspektívu a nedávame im šancu sa zmeniť, tak im vlastne ničíme život. Tento návrh zákona v podstate sa snaží odstrániť ten problém spočívajúci v neprimerane prísnom postihovaní prechovávateľov, teda užívateľov drog, umožní zníženie už uložených trestov za taký trestný čin, ktorý bude po novom trestaný teda miernejšie. Priznám sa osobne, to je kompromis z môjho pohľadu, ale myslím si, že aj z pohľadu nás viacerých, pretože vieme veľmi dobre, že v okolitých krajinách, u nás tá situácia už je riešená úplne ináč. Ale vychádzame aj z politickej reality a z toho, čo je možné, a nie z toho, čo by sme si želali. Taká je politika. V tomto návrhu sa nám podarilo vyrokovať a tak, ako to vnímam, máme širokú podporu tohto návrhu dokonca aj v opozícii podľa tých vyjadrení mediálnych, ktoré sme počuli, sa nám podarilo v podstate dohodnúť na tom, že znižujeme tie trestné sadzby tak, aby v podstate bolo na sudcoch tieto trestné sadzby určovať tak, aby mali možnosť, ešte raz, mali možnosť ísť k tej najnižšej sadzbe. Viem a mám informácie, komunikoval som aj s niektorými ľuďmi, ktorí pracovali či už v senátoch, alebo na súdoch, ktorí aj keď mali tieto prípady na súde, tak častokrát aj uvažovali alebo jednoducho im bolo proti srsti udeliť takéto vysoké, drakonické tresty. Ale, bohužiaľ, tá legislatíva u nás je nastavená tak, že niekto, kto je prichytený teda dajme tomu druhýkrát s nejakými dvoma cigaretami marihuany, tak mu hrozí minimálne 10 rokov. Situácia na Slovensku je taká podľa štatistík, že 40 % mladistvých na Slovensku sa dostáva do styku alebo má skúsenosti s marihuanou. To znamená, že 40 % mladistvých na Slovensku potencionálne, alebo teda de iure pácha trestný čin, za ktorý by mali ísť do väzenia. Je to naozaj extrém, že s takýmto spôsobom v podstate pristupujeme k tomuto problému. Tento návrh, ako som spomenul, je to výsledok kompromisu, ale je to aspoň taký prvý krok k riešeniu tejto situácie, ktorú tu na Slovensku máme. Je to prvý krok z v podstate vykročenia do 21. storočia z toho 14., 15., alebo ako by som to nazval, keď sa pozrieme na tú legislatívu, ktorú tu máme. Samozrejme, že sú tam aj iné zá... neviem, tak by som povedal paragrafy, resp. znenia, ktoré sa snažia riešiť túto situáciu okrem teda tých trestov, ktoré tu máme, ktoré začne už od 0 do 1 alebo od 0 do 2, to znamená, že to bude na rozhodnutí sudcu udeliť pokutu alebo nejaké, nejaké nútené práce, alebo čo už koľvek, tak v prípade recidívy tu máme takisto aj možnosť tzv. podstúpenia liečenia. To znamená, že človek, ktorý by mal byť odsúdený, rozhodne sa ísť liečiť, tak si môže vybrať z týchto alternatív, každý rozumný si vyberie to liečenie. Je úplne prirodzené, že takýto postup a takéto odporúčania, alebo teda takýto návrh tu máme, pretože to, čo máme už všeobecne uznávané, alebo teda všeobecne akceptovanej droge na Slovensku ako alkohol, tak týmto ľuďom ponúkame liečenie, aj keď veľmi dobre vieme, že ten alkohol na Slovensku napáchal už veľa zloby, veľa nešťastia, ale máme voči tomu určitú toleranciu, dávku tolerancie, keď vnímame, že niekto, kto má problémy s alkoholom, asi má životné problémy, tak treba mu pomôcť, treba ho dať na liečenie a tak ďalej. To isté sa ale môže týkať ľudí, ktorí sa dostávajú do styku aj s inými látkami a takisto by mali mať možnosť, alternatívu sa dať liečiť. K tomu potom by som povedal aj trošku viac, čo sa týka tých alternatív, pretože u nás tiež je to tak v tej drogovej politike zanedbané, ale nie je to téma, ktorá by prinášala veľké politické body, čiže, a stojí to peniaze, takže sa asi do toho doteraz moc nikomu nechcelo za tých asi, ja neviem, 30 rokov. Takže je tu tento návrh, ja som presvedčený, že je to dobré vykročenie do riešenia celej tejto komplexnej problematiky, ktorú tu máme, je to prvá, prvý krok k riešeniu tejto situácie a ja som presvedčený, že nájdeme dostatočnú podporu v parlamente tak, aby sme mohli postupne začať systémovo riešiť túto situáciu a neriešiť situáciu len tým, že každého, koho prichytíme, zatvoríme na dlhé roky do väzenia. Ďakujem veľmi pekne. To je z mojej strany všetko. (Potlesk.)